नेपाळचा काही भारतीय वृत्तवाहिन्यांवर ‘कारवाई’चा इशारा\nगेल्या काही दिवसांत नेपाळमधल्या चिनी राजदूत हाऊ यांकी नेपाळी कम्युनिस्ट पक्ष या सत्ताधारी पक्षाच्या काही वरिष्ठ नेत्यांना भेटत आहेत. या भेटींसंदर्भात भारतीय वृत्तवाहिन्या करत असलेल्या वार्तांकनावरून नेपाळमध्ये संताप व्यक्त होतोय. 

भारतीय वृत्तवाहिन्या आपल्या वार्तांकनात या भेटींची थट्टा करत असल्याचं नेपाळ सरकारचं म्हणणं आहे. 

दरम्यान, नेपाळी पंतप्रधानांविषयी आक्षेपार्ह वार्तांकन करत असल्याचं म्हणत गुरुवारी संध्याकाळी नेपाळच्या केबल ऑपरेटर्सने भारतीय वृत्तवाहिन्यांचं प्रसारणही बंद पाडलं. 

मॅक्स टीव्ही या केबल नेटवर्कचे ऑपरेटर के. ध्रूव शर्मा म्हणाले, "भारतातल्या काही चॅनल्सवर नेपाळचे पंतप्रधान के. पी. शर्मा ओली आणि चिनी राजदूत हाऊ यांकी यांच्याबद्दल अवमानकारक माहिती प्रसारित केली जात आहे."

नेपाळ सरकारचा इशारा

भारतीय प्रसार माध्यमांनी असंवेदनशीलपणे वृत्त प्रसारित केल्याने त्यांच्याविरोधात कठोर 'राजकीय आणि कायदेशीर कारवाई' केली जाऊ शकते, असा इशारा नेपाळ सरकारचे प्रवक्ते डॉ. युवराज खतिवडा यांनी दिला आहे. गुरुवारी झालेल्या एका पत्रकार परिषदेत ते बोलत होते.

फ्री मीडियावर आपल्या सरकारचा विश्वास असल्याचं सांगत ते पुढे म्हणाले, "सरकारला प्रसार माध्यमांवर कुठलेही निर्बंध घालायचे नाहीत. मात्र, प्रसार माध्यमांनीदेखील शिस्तबद्ध असावं, अशी आमची इच्छा आहे."

भारतीय प्रसार माध्यमातल्या एका गटात नेपाळविषयी नकारात्मक वार्तांकन केलं जात असल्याकडे लक्ष वेधत ते म्हणाले, "परदेशी प्रसार माध्यमात नेपाळचं सार्वभौमत्व, राष्ट्रीय एकता आणि नेपाळी जनतेच्या सन्मानाला धक्का पोहोचवला जात असेल तर नेपाळ ते कधीही सहन करणार नाही."

खतिवडा यांनी कुठल्याही माध्यम समूहाचं नाव घेतलं नाही. मात्र, अशा प्रकारचं वार्तांकन सुरू राहिलं तर नेपाळ सरकारला त्यांना असं करण्यापासून रोखावं लागेल आणि त्यांच्याविरोधात कठोर 'राजकीय आणि डिप्लोमॅटिक' पावलं उचलावी लागतील, असा इशारा त्यांनी दिला.

ते पुढे म्हणाले, "अशा परिस्थितीत सरकारला राजकीय आणि कायदेशीर मार्गं शोधावे लागतील."

नेपाळमधील राजकीय संकट

गुरुवारी संध्याकाळी नेपाळची राजधानी काठमांडूमध्ये नेपाळमधल्या चिनी राजदूत हाऊ यांकी  यांनी नेपाळी कम्युनिस्ट पक्षाचे अध्यक्ष पुष्प कमल दहल प्रचंड यांची भेट घेतली. ही बैठक अत्यंत महत्त्वाची मानली जात आहे. 

नेपाळच्या सत्ताधारी नेपाळी कम्युनिस्ट पक्षात (एनसीपी)...\n\ntl;dr:
नेपाळ सरकारनं भारतातल्या काही वृत्त वाहिन्यांविरोधात 'राजकीय आणि कायदेशीर' कारवाई करण्याचा इशारा दिला आहे. नेपाळ सरकारच्या म्हणण्यानुसार 'बनावट आणि निराधार' वृत्त या वाहिन्या प्रसारित करत आहेत.